**გ ა ნ მ ა რ ტ ე ბ ი თ ი ბ ა რ ა თ ი**

**„საქართველოს 2018 წლის სახელმწიფო ბიუჯეტის შესახებ“**

**საქართველოს კანონში ცვლილების შეტანის თაობაზე“ საქართველოს კანონის პროექტზე**

**ა) ზოგადი ინფორმაცია კანონპროექტის შესახებ:**

**ა.ა) კანონპროექტის მიღების მიზეზი:**

2018 წლის ბიუჯეტი და 2018-2021 წლების ფისკალური ჩარჩო მომზადდა გასული წლის ნოემბერში. ბიუჯეტის დამტკიცებული გეგმა, ისევე როგორც წარმოდგენილი ცვლილების პროექტი ეფუძნება სამთავრობო პროგრამის - **„თავისუფლება, სწრაფი განვითარება, კეთილდღეობა“** შესრულებას და პროექტის ძირითადი პარამეტრების შემუშავებისას გათვალისწინებულია საერთაშორისო სავალუტო ფონდთან არსებული პროგრამის (EFF-გაფართოებული დაფინანსების მექანიზმი) ძირითადი პრინციპები. აღნიშნული გულისხმობს მიმდინარე ხარჯების ზრდის შეზღუდვას, საბიუჯეტო დეფიციტის ეტაპობრივ შემცირებას და არსებული რესურსის მიმართვას ინფრასტრუქტურული პროექტების დასაფინანსებლად. აღსანიშნავია რომ პროგრამის ფარგლებში აღებული ვალდებულებების შესრულებამ შესაძლებლობა მოგვცა სატრანზიტო და ტურისტული პროტენციალის გაზრდის მიზნით საერთაშორისო საფინანსო ინსტიტუტებიდან მოგვეზიდა მნიშვნელოვანი რესურსები, რომელთა ათვისება გათვალისწინებულია ჩვენს საშუალოვადიან ბიუჯეტში და ქვეყნის ძირითადი მონაცემებისა და მიმართულებების დოკუმენტში (2018-2021).

2018 წლის ბიუჯეტი დაგეგმილი იყო ეკონომიკის რეალური ზრდის 4.5%-იან მაჩვენებელზე, თუმცა 10 თვის წინასწარი მაჩვენებლების მიხედვით რეალური ეკონომიკური ზრდა შეადგენს 5.1%-ს. შესაბამისად წარმოდგენილი პროექტით ეკონომიკური ზრდის განახლებული პროგნოზი შეადგენს 5.0%-ს. დაგეგმილთან შედარებით მაღალია მშპ-ს დეფლატორიც, ამასთან დაზუსტდა 2017 წლის ნომინალური მთლიანი შიდა პროდუქტი. ყოველივე ზემოაღნიშნულის გათვალისწინებით 2018 წლის ნომინალური მთლიანი შიდა პროდუქტის პროგნოზი გასული წლის ნოემბერში პროგნოზირებული 40.6 მლრდ ლარის ნაცვლად შეადგენს 41.5 მლრდ ლარს.

„საქართველოს 2019 წლის სახელმწიფო ბიუჯეტის შესახებ“ საქართველოს კანონის პროექტი საქართველოს პარლამენტს წარედგინა უკვე განახლებული მაკროეკონომიკური და ფისკალური პარამეტრებით 2018 წლისათვის.

დაგეგმილთან შედარებით მაღალი ეკონომიკური ზრდის და ადმინისტრირების გაუმჯობესების შედეგად გადაჭარბებით სრულდება საგადასახადო შემოსავლები. ნაერთი ბიუჯეტის საგადასახადო შემოსავლების გეგმიური მაჩვენებელი გაიზრდა 240.0 მლნ ლარით და განახლებული პროგნოზი შეადგენს 10 500.0 მლნ ლარს, ხოლო სახელმწიფო ბიუჯეტის საგადასახადო შემოსავლების მაჩვენებლის პროგნოზი იზრდება 200.0 მლნ ლარით და შეადგენს 9 690.0 მლნ ლარს.

დამატებითი რესურსის ნაწილი მიიმართება სხვადასხვა ინფრასტრუქტურული პროექტების დაფინანსებისათვის, ასევე სხვა ვალდებულებების შესასრულებლად. ამასთან, გასათვალისწინებელია, რომ 2018 წელს დაგეგმილი იყო მასშტაბური საგზაო პროექტების დაწყება, მათ შორის ჩქაროსნული მაგისტრალის რიკოთის მონაკვეთი და ჩრდილოეთი-სამხრეთი მაგისტრალის ურთულესი მონაკვეთი (ქვეშეთი-კობი). აღნიშნული პროექტები გამოირჩევა კომპლექსურობით და წინა მოსამზადებელი სამუშაოების ხანგრძლივი და რთული ეტაპებით, შესაბამისად პროექტები ნაწილობრივ გადაინაცვლებს შემდეგ წლებში. გასათავლისწინებელია, რომ რიკოთის მონაკვეთის 4 კომპონენტიდან მიმდინარე წელს პირველი ტრანშები გადაირიცხება ორ მონაკვეთზე. ზოგიერთი პროექტის შესრულების ვადების გადაწევასთან ერთად ბიუჯეტში ხდება ამ პროექტებისთვის დონორების მიერ გამოყოფილი საკრედიტო რესურსების კორექტირებაც.

მშპ-ის დაგეგმილზე მაღალი ზრდის და შესაბამისად შემოსავლების გადაჭარბებიდან გამომდინარე, ასევე საკრედიტპ რესურსების ნაწილის მომდევნო წლებში გადატანის გათვალისწინებით 2018 წლის ბიუჯეტი დაგეგმილი დეფიციტი (საერთაშორისო სავალუტო ფონდთან არსებული პროგრამის მეთოდოლოგიით) მშპ-ის 2.8%-დან მცირდება 2.3%-მდე.

**ა.ბ) კანონპროექტის მიზანი:**

2018 წლის სახელმწიფო ბიუჯეტის შემოსულობებისა და გადასახდელების დაზუსტება;

**ა.გ) კანონპროექტის ძირითადი არსი:**

„საქართველოს საბიუჯეტო კოდექსის“ მე-40 მუხლის შესაბამისად, საქართველოს სახელმწიფო ბიუჯეტის შემოსულობებისა და გადასახდელების დაზუსტება.

**ძირითადი მაკროეკონომიკური მაჩვენებლები**

რეალური ეკონომიკური ზრდა - 5.0%;

მშპ-ს დეფლატორი - 4.5%;

ინფლაცია - 3.0%

ნომინალური მშპ - 41 527,2 მლნ ლარი;

კანონპროექტი შესაბამისობაშია „ეკონომიკური თავისუფლების შესახებ“ საქართველოს კანონით გათვალისწინებულ ზღვრულ პარამეტრებთან:

* ნაერთი ბიუჯეტის დეფიციტი (GFSM 2001) მშპ-თან მიმართებაში – 0.9% (ზღვრული მაჩვენებელი - 3%);
* ნაერთი ბიუჯეტის ხარჯებისა და არაფინანსური აქტივების ზრდის ჯამური მაჩვენებელი მშპ-თან მიმართებაში - 29.4% (ზღვრული მაჩვენებელი - 30%);
* სახელმწიფო ვალის მოცულობა მშპ-თან მიმართებაში - 43% (ზღვრული მაჩვენებელი - 60%).

**სახელმწიფო ბიუჯეტის შემოსულობები**

საქართველოს 2018 წლის სახელმწიფო ბიუჯეტის **შემოსულობების** საპროგნოზო მაჩვენებელი 12 450.7 მლნ ლარით განისაზღვრა, მათ შორის:

* **შემოსავლები - 10 464.9 მლნ ლარი (დამტკიცებულ გეგმასთან შედარებით გაზრდილია 150.7 მლნ ლარით);**
  + საგადასახადო შემოსავლები - 9 690.0 მლნ ლარი, დამტკიცებულ გეგმასთან შედარებით იზრდება 200 მლნ ლარით, მათ შორის:
    - **საშემოსავლო გადასახადის** საპროგნოზო მაჩვენებელი იზრდება 60.0 მლნ ლარით და განისაზღვრება 2 850.0 მლნ ლარით;
    - **მოგების გადასახადის** საპროგნოზო მაჩვენებელი განისაზღვრა 740.0 მლნ ლარით, რაც 110 მლნ ლარით აღემატება დამტკიცებულ მაჩვენებელს.
    - **დამატებული ღირებულების გადასახადის** საპროგნოზო მაჩვენებელი განისაზღვრა 4 450.0 მლნ ლარით, რაც 50 მლნ ლარით აღემატება 2018 წლის პირველად გეგმას;
    - **აქციზის** საპროგნოზო მაჩვენებელი განისაზღვრა 1 420.0 მლნ ლარის ოდენობით, რაც 30 მლნ ლარით ნაკლებია 2018 წლის დამკტიცებულ გეგმასთან შედარებით;
    - **იმპორტის** გადასახადის საპროგნოზო მაჩვენებელი განისაზღვრა 70.0 მლნ ლარით, რაც 10 მლნ ლარით აღემატება თავდაპირველ გეგმას,
    - **სხვა გადასახადის საპროგნოზო მაჩვენებელი არ იცვლება და განისაზღვრება 170.0 მლნ ლარით.**
* **სხვა შემოსავლების** პროგნოზი იზრდება 25 მლნ ლარით და განისაზღვრება 435.0 მლნ ლარით, ზრდა გათვალისწინებულია პროცენტის და სანქციების/ჯარიმების მუხლით;
* **გრანტების** სახით დაგეგმილი მაჩვენებლები მცირდება 74.3 მლნ ლარით. მათ შორის საბიუჯეტო დახმარებების სახით მისაღები გრანტები მცირდება 50,0 მლნ ლარით, ვინაიდან შესაძლებელია ევროკავშირიდან მისაღები გრანტები მიღება ნაცვლად 2018 წლის დეკემბრისა ჩამოირიცხოს 2019 წლის იანვარში. საინვესტიციო პროექტებზე გამოყოფილი გრანტების მოცულობა მცირდება 24,3 მლნ ლარის ოდენობით;
* **არაფინანსური აქტივების კლების** (პრივატიზაციე) სახით მისაღები თანხების გეგმა იზრდება 40,0 მლნ ლარით და შეადგენს 100.0 მლნ ლარს**;**
* **ფინანსური აქტივების კლების** (სესხების დაბრუნება)მაჩვენებელი გაიზარდა 20,0 მლნ ლარით და განისაზღვრა 100.0 მლნ ლარის ოდენობით;
* **ვალდებულებების ზრდის** სახით მისაღები სახსრების გეგმა შემცირებულია 201.0 მლნ ლარით და განსაზღვრულია 1 785.8 მლნ ლარის ოდენობით, მათ შორის:
  + საინვესტიციო პროექტების დასაფინანსებლად მიღებული გრძელვადიანი, შეღავათიანი კრედიტები მცირდება 321 მლნ ლარით და განისაზღვრება 915.8 მლნ ლარით (დაგეგმილი პროექტების ნაწილობრივ მომდევნო წლებზე გადანაწილების გათვალისწინებით);
  + საბიუჯეტო კრედიტები იზრდება 105.0 მლნ ლარით და შეადგენს 455.0 მლნ ლარს.
  + სახაზინო ვალდებულებებისა და სახაზინო ობლიგაციების ემისიით და მათი დაფარვის შედეგად საშინაო სახელმწიფო ვალდებულებების წმინდა ზრდა იზრდება 415.0 მლნ ლარამდე (15 მლნ ლარით), რაც განპირობებული საპროცენტო განაკვეთების კლებიდან გამომდინარე ფაქტიური გამოშვებისა და დაფარვის ეფექტით.

**სახელმწიფო ბიუჯეტის გადასახდელები (ასიგნებები)**

**სახელმწიფო ბიუჯეტის ასიგნებები** იზრდება 7.8 მლნ ლარით და განისაზღვრება 12 467.3 მლნ ლარით.

**მხარჯავი დაწესებულებების მიხედვით წარმოდგენილია შემდეგი ცვლილებები:**

* **ეკონომიკისა და მდგრადი განვითარების სამინისტროსთვის** გათვალისწინებული ასიგნება განისაზღვრა 232.1 მლნ ლარით, დამტკიცებულ გეგმასთან შედარებით გაზრდილია ჯამში 2.5 მლნ ლარით.

საბიუჯეტო სახსრების ნაწილში სამინისტროს დაფინანსება იზრდება 43.5 მლნ ლარით რაც მიიმართება გუდაურის სათხილამურო ინფრასტრუქტურის (ახალი საბაგიროების მონტაჟი) მოწყობის ხარჯებისათვის, ენერგეტიკის პროექტების დონორული დაფინანსება მცირდება 41,0 მლნ ლარით;

* **გარემოს დაცვისა და სოფლის მეურნეობის სამინისტროსთვის** გათვალისწინებული ასიგნება განისაზღვრა 262.5 მლნ ლარით, რაც დამტკიცებულ გეგმასთან შედარებით 12,3 მლნ ლარით ნაკლებია.

საბიუჯეტო სახსრების ნაწილში ემატება 12,2, მათ შორის:

* + აზიურ ფაროსანასთან წინააღმდეგ გასატარებელი ღონისძიებების სამინისტროს მიერ დამატებით შესასყიდი ტექნიკისათვის გათვალისწინებულია 5,0 მლნ ლარი.
  + მიმდინარე წელს შემოყვანილი სოფლის მეურნეობის ტექნიკისათვის (კობაინები) - 13.2 მლნ ლარი;
  + სხვადასხვა პროგრამებში წარმოქმნილი ეკონომიები მცირდება 6,0 მლნ ლარით;

დონორების დაფინანსების ფარგლებში ასიგნებები მცირდება 24,5 მლნ ლარით;

* **რეგიონული განვითარებისა და ინფრასტრუქტურის სამინისტროსთვის** გათვალისწინებული ასიგნება განისაზღვრა 1 546.0 მლნ ლარით, დამტკიცებულ გეგმასთან შედარებით მცირდება 269 მლნ ლარით. გასათვალისწინებელია, რომ 2018 წელს დაგეგმილი იყო მასშტაბური საგზაო პროექტების დაწყება, მათ შორის ჩქაროსნული მაგისტრალის რიკოთის მონაკვეთი და ჩრდილოეთი-სამხრეთი მაგისტრალის ურთულესი მონაკვეთი (ქვეშეთი-კობი). აღნიშნული პროექტები გამოირჩევა კომპლექსურობით და წინა მოსამზადებელი სამუშაოების ხანგრძლივი და რთული ეტაპებით, შესაბამისად პროექტები ნაწილობრივ გადაინაცვლებს შემდეგ წლებში. გასათავლისწინებელია, რომ რიკოთის მონაკვეთის 4 კომპონენტიდან მიმდინარე წელს პირველი ტრანშები გადაირიცხება ორ მონაკვეთზე. ზოგიერთი პროექტის შესრულების ვადების გადაწევასთან ერთად ბიუჯეტში ხდება ამ პროექტებისთვის დონორების მიერ გამოყოფილი საკრედიტო რესურსების კორექტირებაც.
* **საქართველოს განათლების, მეცნიერების, კულტურისა და სპორტის სამინისტროს განკარგვაში არსებული პროგრამული კოდების დაფინანსება ჯამურად იზრდება 17.5 მლნ ლარით, მათ შორის:**
  + განათლების ნაწილში საბიუჯეტო სახსრების იზრდება 10 მლნ ლარით სასწავლო გრანტების დაფინანსებისათვის, ამასთან ამავე ოდენობით მცირდება დონორის დაფინანსებული პროექტი ენერგოეფექტური სკოლების რეაბილიტაციის ნაწილში, ვინაიდან აღნიშნული პროექტის განმახორციელებლად განისაზღვრა საქართველოს მუნიციპალური განვითარების ფონდი, ნაცვლად **საქართველოს განათლების, მეცნიერების, კულტურისა და სპორტის სამინისტროსა.**
  + **სპორტის დაფინანსების ნაწილში დაფინანსება იზრდება 17.5 მლნ ლარით და განისაზღვრება 302.8 მლნ ლარით.** დაფინანსება იზრება სპორტსმენთა მიერ 2018 წელს მიღწეული წარმატებებიდან გამომდინარე გასაცემი ფულადი ჯილდოების დასაფინანსებლად, ასევე დამატებით 3,0 მლნ ლარი გამოეყოფა რაგბის ხელშეწობის, ხოლო 1,0 მლნ ლარით კალათბურთს ხელშეწყობის ღონისძიებებს;
* **დევნილთა განსახლების ღონისძიებებისათვის დამატებით 45 მლნ ლარით გამოიყოფა** დევნილთა სახლების შეძენისათვის, რიტაც დამატებით 500-ე მეტი დევნილი ოჯახის დაკმაყოფილება იქნება შესაძლებელი;
* **საგარეო საქმეთა სამინისტროს** ასიგნება იზრდება 21 მლნ ლარით და განისაზღვრა 142.0 მლნ ლარით. დამატებითი თანხის გამოყოფა ხორციელდება სტრასბურგსა და ლონდონში საქართველოს დიპლომატიური მისიებისათვის შენობების შეძენის ხარჯების, ასევე საელჩოების ფუნქციონირებასთან დაკავშირებული სხვა ხარჯების დაფინანსებით;
* **შინაგან საქმეთა სამინისტროსთვის** გათვალისწინებული ასიგნება იზრდება 27.0 მლნ ლარით და განისაზღვრება 596.6 მლნ ლარით, მათ შორის 17 მლნ ლარით იზრდება სამინისტროს თანამშრომელთა შრომის ანაზღაურების და სხვა მიმდინარე ხარჯები, ხოლო 10 მლნ ლარით სამინისტროს ინფრასტრუქტურული ნაწილი.
* **საგანგებო სიტუაციების მართვის სამსახურის დაფინანსება იზრდება 4.2 მლნ ლარით და განისაზღვრება 86.2 მლნ ლარით.** დაფინანსება იზრდება სამსახურის აღჭურვის ხარჯების დაფინანსებისათვის, ასევე მიმდინარე სამშენებლო სამუშაოების ნაწილობრივ დაფინანსებისთვის;
* **სახელმწიფო უსაფრთხოების სამსახურის** დაფინანსება იზრდება 3 მლნ ლარით სამსახურის აღჭურვის ხარჯების დაფინანსებისათვის;
* **საქართველოს თავდაცვის სამინისტროს** დაფინანსება იზრდება 5 მლნ ლარით და განისაზღვრება 807.0 მლნ ლარით. დაფინანსების ზრდა მიმდინარე სამშენებლო სამუშაოების ნაწილობრივ დაფინანსებისთვის;;
* **სახელმწიფო დაცვის სამსახურის დაფინანსება** სამსახურის აღჭურვისათვის იზრდება 1 მლნ ლარით და განისზღვრება 56.5 მლნ ლარით;
* **საქართველოს რეგიონებში განსახორციელებელი პროექტების ფონდის ასიგნებები** იზრდება 40.0 მლნ ლარის ოდენობით და განისაზღვრება 300.0 მლნ ლარით, აღნიშნული თანხა მიიმართება მუნიციპალიტეტებში მიმდინარე პროექტების დაფინანსებისთვის და აღნიშნულ თანხაში არ არის გათვალისწინებული ახალი პროექტების დაფინანსება;
* **საქართველოს მთავრობის სარეზერვო ფონდის** ასიგნებები იზრდება 10 მლნ ლარით და განისაზღვრება 60 მლნ ლარით. ზრდა ძირითადად გამოწვეულია არჩევნების II ტურის დაფინანსების, ასევე საპრეზიდენტო არჩევნებში 10%-ზე მეტი ხმების მიმღები სუბიექტებისთვის სააღცევნო კოდექსიტ განსაზრვრული თანხების ანაზღაურებით;
* **მუნიციპალიტეტებისათვის გადასაცემი ტრანსფერების მოცულობა იზრდება 170.0 მლნ ლარით.** აღნიშნული რესურსის გამოყოფა ხდება ქ. თბილისის მუნიციპალიტეტისათვის, მათ შორის ავტობუსების შეძენის და მასთან დაკავშირებული ინფრასტრუქტურის მოწყობისთვის 120,0 მლნ ლარი, ხოლო 50,0 მლნ ლარი ქალაქისთვის მნიშვნელოვანი მიმდინარე პროექტების დაფინანსებისთვის;
* საშინაო სესხების მომსახურებისთვის გათვალისწინებული ასიგნებები მცირდება 15 მლნ ლარით (ეკონომია წარმოიქმნა საპროცენტო განაკვეთების შემცირებიდან გამომდინარე) და შეადგენს 245.0 მლნ ლარს.
* საგარეო სესხების მომსახურება და დაფარვა მცირდება 29.0 მლნ ლარით და განისაზღვრება 986.0 მლნ ლარით;
* საერთო-სახელმწიფოებრივი მნიშვნელობის გადასახადელების დაფინანსება სხვა დანარჩენი მიმართულებით მცირდება 14 მლნ ლარით;

ამასთან გასათვალისწინებელია, რომ „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონში ცვლილების შეტანის თაობაზე“ საქართველოს კანონის (საქართველოს საკანონმდებლო მაცნე ([www.matsne.gov.ge](http://www.matsne.gov.ge)), 11.07.2018, სარეგისტრაციო კოდი: 010240010.05.001.018929) თანახმად მიმდინარე წელს განხორციელდა რამდენი სამინისტროს გაერთიანება, თუმცა წლიური ბიუჯეტის კანონში ტექნიკურად ასახვა ამ გაერთიანებების შეუძლებელია, შესაბამისად ზემოაღნიშნული კანონითვე განისაზღვრა, რომ 2018 წლის ბოლომდე წლიური ბიუჯეტით განსაზღვრული ბიუჯეტის განკარგვას განახორციელებენ უფლებამონაცვლე საბიუჯეტო ორგანიზაციების. ბიუჯეტის კანონში ცვლილების პროექტში ასევე შენარჩუნებულია პროგრამული კოდების დასახელებები მთავრობის სტრუქტურის ცვლილებამდელი მდგომარეობით და მითითებულია, რომ აღნიშნული პროგრამების ხარჯვაზე უფლებამოსილება განესაზღვრებათ უფლებამონაცვლე საბიუჯეტო ორგანიზაციებს, „„საქართველოს 2018 წლის სახელმწიფო ბიუჯეტის შესახებ“ საქართველოს კანონით გათვალისწინებული ზოგიერთი პროგრამული კოდის ასიგნებების განმკარგავების განსაზღვრის შესახებ“ საქართველოს მთავრობის 2018 წლის 18 ივლისის №1420 განკარგულების შესაბამისად.

**ბ) კანონპროექტის ფინანსური დასაბუთება:**

**ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:**

კანონის პროექტი განსაზღვრავს 2018 წლის სახელმწიფო ბიუჯეტის ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის;

**ბ.ბ) კანონპროექტის გავლენა ბიუჯეტის საშემოსავლო ნაწილზე:**

კანონის პროექტი განსაზღვრავს 2018 წლის სახელმწიფო ბიუჯეტის დაზუსტებული შემოსავლების საპროგნოზო მაჩვენებლებს;

**ბ.გ) კანონპროექტის გავლენა ბიუჯეტის ხარჯვით ნაწილზე:**

კანონის პროექტი განსაზღვრავს 2018 წლის სახელმწიფო ბიუჯეტის დაზუსტებულ ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის;

**ბ.დ) სახელმწიფოს ახალი ფინანსური ვალდებულებები:**

კანონის პროექტი განსაზღვრავს 2018 წლის სახელმწიფო ბიუჯეტით გათვალისწინებულ ვალდებულებებს;

**ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება:**

კანონის პროექტი ვრცელდება 2018 წლის სახელმწიფო ბიუჯეტით გათვალისწინებული პროგრამების ბენეფიციარებზე;

**ბ.ვ) კანონპროექტით დადგენილი გადასახადის, მოსაკრებელის ან სხვა სახის გადასახდელის ოდენობა და ოდენობის განსაზღვრის პრინციპი:**

კანონპროექტი არ ითვალისწინებს გადასახადის, მოსაკრებლის ან სხვა სახის გადასახდელის განსაზღვრის წესს (პრინციპებს);

**გ) კანონპროექტის მიმართება საერთაშორისო სამართლებრივ სტანდარტებთან:**

**გ.ა) კანონპროექტის მიმართება ევროკავშირის სამართალთან:**

კანონის პროექტი არ ეწინააღმდეგება ევროკავშირის დირექტივებს.

**გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:**

კანონის პროექტის მიღება არ ეწინააღმდეგება საქართველოს მიერ საერთაშორისო ორგანიზაციებში წევრობასთან დაკავშირებით აღებულ ვალდებულებებს.

**გ.გ) კანონპროექტის მიმართება საქართველოს ორმხრივ და მრავალმხივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:**

კანონის პროექტის მიღება არ არღვევს და არ ეწინააღმდეგება საქართველოს მიერ დადებული ორმხრივი და მრავალმხრივი საერთაშორისო ხელშეკრულებებით ნაკისრ ვალდებულებებს.

**გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:**

ასეთი არ არსებობს.

**დ) კანონპროექტის მომზადების პროცესში მიღებული კონსულტაციები:**

**დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტები, რომლებმაც მონაწილეობა მიიღეს კანონპროექტის შემუშავებაში, ასეთის არსებობის შემთხვევაში:**

წარმოდგენილი კანონპროექტის მომზადებისათვის გამოყენებული ძირითადი მაკროეკონომიკური პარამეტრები, ასევე ცვლილებების ძირითადი არსი შეთანხმებულია საერთაშორისო სავალუტო ფონდთან.

**დ.ბ) კანონპროექტის შემუშავებაში მონაწილე ორგანიზაციის (დაწესებულების) ან/და ექსპერტის შეფასება კანონპროექტის მიმართ, ასეთის არსებობის შემთხვევაში:**

წარმოდგენილი კანონპროექტი მოწონებული იქნა საქართველოს მთავრობის მიერ;

**ე) კანონპროექტის ავტორი:**

კანონპროექტის ავტორია საქართველოს ფინანსთა სამინისტრო

**ვ) კანონპროექტის ინიციატორი:**

კანონპროექტის ინიციატორია საქართველოს მთავრობა.